ஒளியை நீக்கிய உலகம் சூனியமானது. ஒளியே உலகத்தின் சலனத்துக்குக் காரணமாக விளங்குகிறது. இயக்கத்தின் ஆதாரமாக ஒளி இருந்து வருகிறது. இதனால்தான் இறைவன் `ஜோதிமயமானவன்’ என்று வணங்கப்படுகிறான். ஒளியேற்றி வணங்குவது, ஒளியாகவே வணங்குவது இரண்டுமே இந்தியப் பாரம்பர்யத்தின் வழிபாட்டு முறையாக இருக்கிறது. பஞ்ச பூதங்களில் ஒளியைத் தரும் நெருப்பே முதன்மையாகக் கருதப்படுகிறது. நெருப்பை எதுவுமே அசுத்தமாக்க முடியாது. தானும் சுத்தமாகி, தன்னைப் பற்றும் எதையும் சுத்தமாக்குவதும் நெருப்புதான். நெருப்பே சிவமானது. நெருப்பு சிவப்பான வண்ணம் கொண்டது என்பதால், சிவப்பே `செம்மை’ என்று அழைக்கப்பட்டது. செம்மையின் வடமொழிப் பிரயோகமே சிவம் அல்லது சிவன். பஞ்சபூதங்களின் தலைவனான சிவபெருமான் நெருப்பாக, பேரொளிப் பிழம்பாக நின்ற இடம் திருவண்ணாமலை. எனவேதான் ஒளியை வணங்கும் தீபத்திருவிழா திருவண்ணாமலையில் முக்கிய விழாவாக இருக்கிறது.